钦定古今图书集成/明伦汇编/氏族典/第189卷 > 萧瑀
## 钦定古今图书集成/明伦汇编/氏族典/第189卷 > 萧瑀

按《唐书萧瑀传》：“瑀字时文，后梁明帝子也。九岁封新
安王，国除。以女兄为隋晋王妃，故入长安。瑀爱经术，
善属文，性鲠急，鄙远浮华。晋王为太子，授右千牛，即
帝位，妃为后，而瑀濅亲宠，频迁尚衣奉御，检校左翊
卫鹰扬郎将，拜内史侍郎。数言事忤旨，稍见忌，出为
河池郡守。部有钞贼，瑀击降之，又击走薛举，众数万。”
高祖入京师招之，挈郡自归。授光禄大夫，封宋国公，
拜民部尚书。秦王领右元帅攻洛阳，署瑀府司马。武
德元年，迁内史令。帝委以枢筦，内外百务悉关决，或
引升御榻，呼曰“萧郎。”瑀自力孜孜，抑过绳违无所惮。
秦王为雍州牧，以瑀为州都督。王世充平，进尚书右
仆射，迁左仆射。贞观初，房元龄、杜如晦新得君，事任
稍分，瑀不能无少望，乘罅切诋，辞旨疏躁。太宗怒，废
于家。俄拜特进、太子少师，复为左仆射，始议封建，坐
与陈叔达忿争御前不恭，免。岁馀，起为晋州都督。入
拜太常卿，迁御史大夫，参预朝政。瑀论议明辨，然不
能容人短，罢为太子少傅，加特进，复为太常卿，拜河
南道巡省大使。九年，复参预政事。晋王为皇太子，拜
太子太保、同中书门下三品。瑀素贵，但中狭，每燕见，
辄言元龄辈朋党盗权，帝积久不平。瑀好浮屠法，间
请舍家为桑门，帝许之矣。复奏自度不能为，乃夺爵，
下除商州刺史。未几，复其封，加特进。卒，年七十四。诏
赠司空、荆州都督，陪葬昭陵，太常谥曰肃。帝以其性
忌，改谥《贞褊》。